སྐབས་འདིར་བོད་ཀྱི་སྐད་ཡིག་ཅེས་པ་ངག་འགྲོས་སམ་ཁ་སྐད་ཙམ་མ་ཡིན་པར་གཞུང་ལུགས་དང་འབྲེལ་ནས་བརྗོད་ན།གནའ་རབས་བླ་ཆེན་དང་སྐུ་དྲག་འགའ་ཞིག་ལས།རང་རིགས་ནི་ཅི་འདྲའི་གླེན་ལྐུགས་ཅན་ཞིག་དང་མུན་ནག་གི་ཀློང་དུ་འཚོ་བའི་ཉམ་ཆུང་གི་མི་རིགས་ཤིག་ཡིན་པས་ཕྱི་ཡུལ་དང་འབྲེལ་ལམ་སོགས་ལ་སྟོང་ཆ་ཤིན་ཏུ་ཆེ་བས་བོད་ཀྱི་སྐད་ཡིག་ལྟ་ཅི།མཐའ་ན་བོད་རིགས་ཞེས་པ་ཞིག་ཡོད་པའང་རྒྱལ་སྤྱིར་ཐོས་མྱོང་མེད་ངེསརེད།འོན་ཀྱང་རྐྱེན་ངན་གྲོགས་ཤར་ཚུལ་གྱིས།ཀླ་ཀློའི་བཙན་གནོན་རྗེས་སུ་དབུལ་ཕྱུག་གི་དབྱེན་འབྱེད་མེད་པར་སེར་སྐྱ་ཅི་རིགས་ལ་ནང་བསྟན་ལ་སོགས་བོད་རིག་པར་ཐོས་བསམ་སློབ་གཉེར་བྱེད་པའི་སྐལ་བཟང་བྱུང་བ་ནས་བོད་ཀྱི་སྐད་ཡིག་གི་ཁྱབ་རྒྱ་ཇེ་ཆེར་སོང་ཡོད་ལ།ལྷག་དོན་དུ་བོད་རྒྱུད་ནང་བསྟན་གྱི་རིན་ཐང་དང་༧རྒྱལ་བའི་མཛད་འཕྲིན་འབའ་ཞིག་ལས།བོད་ཀྱི་སྐད་ཡིག་ནི་བོད་རིགས་ཙམ་མ་ཡིན་པར་ཕྱི་རྒྱལ་མགོ་སེར་དག་གིས་ཀྱང་སྦྱོང་སྤྱོད་བྱེད་པའི་གནས་བབས་ཤིག་ཏུ་འགྱུར་ཡོད་པར་གཞིག་ན།ད་ལྟའི་བོད་སྐད་ཡིག་གི་ཁྱབ་ཚད་སྔར་ལས་ཇེ་བཟང་དུ་སོང་ཡོད།